ལོ་ནས་འགོ་བརྩམས་ཏེ།གསར་དུ་བསྒྲིགས་པའི་ལྗོངས་ཞིང་ལྔའི་སྐད་ཡིག་སློབ་དེབ་ནང་དུ་སློབ་ཁྲིད་རྩ་འཛིན་གྱི་ནང་དུ་གཏན་ལ་ཕབ་པའི་སློབ་ཁྲིད་ཀྱི་ནང་དོན་དང་དམིགས་ཚད་ནན་ཏན་གྱིས་ལག་བསྟར་བྱས་ཡོད་པ་དང་།བོད་དང་རྒྱལ་ཁབ་ཕྱི་ནང་གི་རྩོམ་རིག་བརྩམས་ཆོས་མང་པོ་བཀོད་དེ།རྩོམ་རིག་སློབ་གསོ་བྱེད་པར་དོ་སྣང་དང་མཐོང་ཆེན་བྱས་ཡོད།དམའ་འབྲིང་གི་སློབ་དེབ་ནང་དུ་བོད་ཀྱི་རྩོམ་ཕུལ་བྱུང་དང་རྒྱལ་ཁབ་ཕྱི་ནང་གི་རྩོམ་གྲགས་ཆེན་འོས་འཚམ་ཞིག་བཀོད་སྒྲིག་བྱས་ཏེ།སློབ་མར་ཐོག་མར་རྩོམ་རིག་ལ་འབྲེལ་འདྲིས་བྱེད་དུ་བཅུག་ནས།རྩོམ་རིག་བརྩམས་ཆོས་ཁྲོད་ཀྱི་བརྗོད་བྱའི་བསྟན་དོན་དང་མི་སྣ།བྱུང་རིམ།སྐད་ཆ་བཅས་ལ་ངོས་འཛིན་དང་རྒྱུས་ལོན་རགས་ཙམ་བྱེད་པའི་ནུས་པ་ལྡན་པར་བྱས་ཡོད།མཐོ་འབྲིང་གི་སྐད་ཡིག་སློབ་དེབ་ནང་དུ་རྩོམ་རིག་བརྩམས་ཆོས་གང་འཚམ་ཞིག་བཀོད་ཡོད་པ་དང་།དེ་ཡང་རྩོམ་རིག་གི་ལུས་ཀྱི་དབྱེ་བ་ལྟར་སྒྲུང་གཏམ་དང་ལྷུག་རྩོམ།སྙན་ངགཟློས་གར་བཅས་སོ་སོར་དབྱེ་བ་བཀར་ནས་སྡེ་ཚན་རེ་བྱས་ནས་བཀོད་སྒྲིག་བྱས་ཡོད།དམའ་འབྲིང་གི་སློབ་དེབ་དང་བསྡུར་ན་རྩོམ་རིག་བརྩམས་ཆོས་མང་དུ་བཀོད་དེ།རྩོམ་རིག་སློབ་གསོ་བྱེད་པར་ཤུགས་སྣོན་བྱས་ཡོད།སློབ་མར་རྩོམ་ཡིག་འདི་དག་ལ་སློབ་སྦྱོར་བྱེད་དུ་བཅུག་པ་བརྒྱུད་ནས།རྩོམ་རིག་གི་སྐད་དང་ཡི་གེའི་དོན་ལ་གོ་བ་ལེན་པའི་ནུས་པ་དང་འཆར་ཡན་གྱི་ནུས་པ།རྩོམ་རིག་དཔྱད་མྱོང་གི་ནུས་པ།མཛེས་རྟོག་གི་དགའ་སྣང་དང་མཛེས་རྟོག་གི་ནུས་པ་ལ་སོགས་པ་སྐྱེད་སྲིང་བྱེད་དགོས་པ་མ་ཟད།བོད་ཀྱི་སྐད་དང་ཡི་གེ་དང་རིག་གནས་ལ་དགའ་བ་དང་།མི་རིགས་གཞན་དང་ཕྱི་རྒྱལ་གྱི་ཕུལ་བྱུང་རིག་གནས་ལ་དགའ་བའི་འདུན་པ་སྐྱེད་སྲིང་བྱས་ཏེ།རིག་གནས་ཀྱི་ཡོན་ཚད་ཇེ་མཐོར་གཏོང་དགོས།།